A4-0036/97

Ψήφισμα σχετικά με την ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή Περιφερειών που αφορά τη διαμόρφωση του μέλλοντος της ευρωπαϊκής ναυτιλίας - συμβολή στην ανταγωνιστικότητα των ναυτιλιακών βιομηχανιών (COM(96)0084 - C4-0211/96)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(96)0084 - C4-0211/96),

- έχοντας υπόψη τα ψηφίσματά του της 29ης Ιουνίου 1995 (( EE C 183 της 17.7.1995, σελ. 26)) σχετικά με την ανακοίνωση της Επιτροπής για μία πολιτική της Ευρωπαϊκής Ενωσης για την ανταγωνιστικότητα της βιομηχανίας (COM(94)0319 - C4-0140/94), και της 27ης Οκτωβρίου 1995 (( EE C 308 της 20.11.1995, σελ. 470)) σχετικά με την εφαρμογή ενός προγράμματος κοινοτικών δράσεων υπέρ της ανταγωνιστικότητας της ευρωπαϊκής βιομηχανίας (COM(95)0087 - C4-0404/95 - 95/0081(CNS)),

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής και τις γνωμοδοτήσεις της Επιτροπής Έρευνας, Τεχνολογικής Ανάπτυξης και Ενέργειας, της Επιτροπής Εξωτερικών Οικονομικών Σχέσεων, της Επιτροπής Μεταφορών και Τουρισμού και της Επιτροπής Περιβάλλοντος, Δημόσιας Υγείας και Προστασίας των Καταναλωτών (A4-0036/97),

A. επισημαίνοντας ότι οι ναυτιλιακές βιομηχανίες, συμπεριλαμβανομένων των μεταφορών, των ναυπηγήσεων, των ναυπηγικών επισκευών, των φυσικών πόρων, της αλιείας και των λιμενικών υπηρεσιών, έχουν μια από μακρού εδραιωμένη θέση κρίσιμης σπουδαιότητας στην οικονομική ζωή των ευρωπαϊκών χωρών και ιδιαίτερα των παράκτιων περιοχών της Ευρώπης,

Β. λαμβάνοντας υπόψη ότι πολλές περιοχές που συμπεριλαμβάνονται στον στόχο 1 των Διαρθρωτικών Ταμείων έχουν μεγάλη κοινωνικο-οικονομική εξάρτηση από ειδικούς τομείς που συνδέονται με την ναυτιλιακή βιομηχανία και τις περιφερειακές κοινωνικο-οικονομικές επιπτώσεις της συμφωνίας ΟΟΣΑ στη ναυπηγική βιομηχανία[semigr ]

Γ. υπενθυμίζοντας ότι οι ναυτιλιακές βιομηχανίες απασχολούν άνω των 2,5 εκατομμυρίων ατόμων και ότι το 90% των εξαγωγών της Ευρώπης και το 30% του εσωτερικού εμπορίου της διεξάγονται διά θαλάσσης,

Δ. επισημαίνοντας ότι οι ναυτιλιακές βιομηχανίες έχουν δυνατότητα ακόμη μεγαλύτερης συμβολής στην ευημερία του ευρωπαίου πολίτη, με μια ενίσχυση της ανταγωνιστικότητας και με τη στήριξη μιας επιθετικής εμπορικής πολιτικής της Ευρώπης παγκοσμίως,

Ε. επισημαίνοντας ότι η ζήτηση ναυτιλιακών υπηρεσιών προβλέπεται να αυξηθεί εντυπωσιακά κατά την προσεχή δεκαπενταετία λόγω του πιθανολογούμενου διπλασιασμού τού διά θαλάσσης εμπορίου[semigr ] τονίζοντας επίσης την ανάγκη για μαζική ανανέωση ενός γηράσκοντος στόλου, καθώς και την εμφάνιση μιας νέας γενιάς ποντοπόρων σκαφών που θα είναι ασφαλέστερα, ταχύτερα, περισσότερο εξειδικευμένα και φιλικότερα προς το περιβάλλον,

ΣΤ. επισημαίνοντας ότι οι ναυτιλιακές βιομηχανίες της Ευρώπης καθώς και ο υπό ευρωπαϊκή σημαία στόλος κατά την τελευταία εικοσαετία έχουν συρρικνωθεί σε σχέση με άλλες βιομηχανικές περιοχές του κόσμου[semigr ] ότι η μείωση στη ναυπηγική, στη ναυπηγοεπισκευαστική δραστηριότητα και στην παραγωγή εξοπλισμού έφτασε στο 82,5% ανάμεσα στο 1985 και το 1994,

Ζ. επισημαίνοντας ότι οικονομικοί καθώς και στρατηγικοί λόγοι επιβάλλουν όχι την απλή ανάσχεση, αλλά την αντιστροφή αυτής της συρρίκνωσης,

Η. επισημαίνοντας ότι τα συγκριτικά πλεονεκτήματα για τη στήριξη της διαδικασίας μιας τέτοιας αντιστροφής δεν μπορούν και δεν πρέπει να αναζητηθούν σε μια πολιτική χαμηλών μισθών προς ανταγωνισμό με τις αναδυόμενες βιομηχανικές χώρες, επειδή στον ναυτιλιακό τομέα ο ανθρώπινος παράγων αποτελεί βασικό συστατικό στοιχείο της ασφάλειας,

Θ. επισημαίνοντας ότι η τεχνολογική πρόοδος, εφαρμοζόμενη συστηματικά αλλά και εντατικά, μπορεί να αντισταθμίσει το πλεονέκτημα μισθολογικού κόστους των άλλων περιοχών και ταυτόχρονα να ανοίξει τον δρόμο σε εντελώς νέα προϊόντα και μεθόδους, μέσω των οποίων η Ευρώπη θα μπορέσει να επιβεβαιώσει την τεχνολογική πρωτοπορία της παγκοσμίως στον τομέα αυτό,

Ι. επισημαίνοντας ότι το σύνολο των μεθόδων και τεχνολογιών που συμπεριλαμβάνονται υπό τη συλλογική ονομασία «κοινωνία των πληροφοριών» αποτελεί μια σχεδόν ανεξάντλητη δεξαμενή δυνητικών καινοτομιών στον ναυτιλιακό τομέα,

ΙΑ. επισημαίνοντας ότι τα αυξημένα επίπεδα αποτελεσματικότητας, ασφάλειας και προστασίας του περιβάλλοντος μπορούν να επιτευχθούν μόνο με παράλληλες και συνδυασμένες προσπάθειες όλων των κλάδων της ναυτιλιακής βιομηχανίας, λαμβανομένης πάντως υπόψη της πρόσφορης ισορροπίας ανάμεσα στους διάφορους κλάδους καθώς και - στον βαθμό που απορρέει από την ομαλή πορεία των δραστηριοτήτων και όχι από περιοριστικές πρακτικές - της διάκρισής τους ανάμεσα σε προπορευόμενους και ακολουθούντες κλάδους,

ΙΒ. επισημαίνοντας ότι η τεχνολογική πρόοδος που ενσωματώνεται στον κεφαλαιουχικό εξοπλισμό μπορεί να αποδώσει όλα τα οφέλη της μόνο εφόσον συνοδεύεται από παράλληλη αναβάθμιση των δεξιοτήτων και γνώσεων των ανθρώπινων συντελεστών της παραγωγής, και ως εκ τούτου θα πρέπει να δοθεί μεγάλη προτεραιότητα στην εφ' όρου ζωής μάθηση και στη διενέργεια επενδύσεων σε γνώσεις και δεξιότητες,

ΙΓ. έχοντας επίγνωση ότι η απαιτούμενη ανανέωση των ναυτιλιακών βιομηχανιών προϋποθέτει επενδύσεις σε κλίμακα που είναι απίθανο να χρηματοδοτηθεί από την εσωτερική συσσώρευση του τομέα με την παρούσα κατάσταση κερδοφορίας του, και ότι αυτό θέτει ζητήματα χρηματοδότησης που πρέπει οπωσδήποτε να επιλυθούν,

ΙΔ. επισημαίνοντας ότι ο διεθνής χαρακτήρας της ναυτιλιακής βιομηχανίας καθιστά αναγκαία την ελευθέρωση της πρόσβασης στα φορτία, στις λιμενικές διευκολύνσεις και στις συναφείς υπηρεσίες παγκοσμίως, ενώ ο ανταγωνισμός στον τομέα αυτό ενίοτε νοθεύεται τόσο από ιδιωτικές συμμαχίες όσο και από μέτρα κρατικής παρέμβασης,

ΙΕ. υπενθυμίζοντας ότι δεν υλοποιήθηκαν ορισμένες παλαιότερες προτάσεις της Επιτροπής, όπως εκείνη που αναφέρεται σε έναν κοινοτικό νηογνώμονα (EUROS),

1. ασπάζεται την αρχή ότι η ενίσχυση της ανταγωνιστικότητας των ναυτιλιακών βιομηχανιών δεν έρχεται σε σύγκρουση με τα συμφέροντα άλλων τομέων αλλά τα προωθεί, και ότι συμβιβάζεται με την ευρύτερη αντίληψη που διέπει το άρθρο 130 της Συνθήκης[semigr ]

2. είναι της γνώμης ότι η ενίσχυση της ανταγωνιστικότητας σημαίνει αντιμετώπιση των αιτίων της μείωσης της βιομηχανικής παραγωγικότητας και ότι, μεταξύ των κυριότερων αιτίων, πρέπει να δοθεί ιδιαίτερη προσοχή στα εξής:

α) θεσμική κατάτμηση αρμοδιοτήτων ανάμεσα στα κοινοτικά όργανα και τις αρμόδιες αρχές των κρατών μελών, όσον αφορά τη λήψη αποφάσεων και τη νομοθεσία,

β) σοβαρές καθυστερήσεις στην εφαρμογή μέτρων για την ολοκλήρωση της ενιαίας αγοράς στον τομέα των ναυτιλιακών βιομηχανιών,

γ) πολυδάπανη και αναποτελεσματική υποδομή,

δ) περιορισμένη διάχυση της τεχνολογικής καινοτομίας,

ε) ανεπαρκής προετοιμασία του ανθρώπινου δυναμικού[semigr ]

3. υπογραμμίζει τη σημασία μιας καλής διαχείρισης των ανθρωπίνων πόρων στον ναυτιλιακό τομέα ως παράγοντα ανταγωνιστικότητας, κυρίως με την επαγγελματική κατάρτιση[semigr ]

4. εξαίρει τον εξέχοντα ρόλο των Διαρθρωτικών Ταμείων στη δημιουργία και συντήρηση βασικών υποδομών και στις επενδύσεις για την επαγγελματική κατάρτιση, χάρη στον οποίο ενισχύεται η ανταγωνιστικότητα[semigr ]

5. είναι της γνώμης ότι οιαδήποτε μείζων αναθεώρηση των εθνικών ρυθμίσεων πρέπει να συντονίζεται από την ΕΕ και να διέπεται από τις ακόλουθες αρχές: α) το ρυθμιστικό περιβάλλον πρέπε να ευνοεί την καινοτομία και να εξαλείφει την κατακερματισμένη εφαρμογή, β) στους έξι κλάδους των ναυτιλιακών βιομηχανιών πρέπει να θεσπισθεί κοινοτική νομοθεσία αν και μόνο αν τα οφέλη υπερβαίνουν το κόστος[semigr ]

6. πιστεύει ότι η διαδικασία παγκοσμιοποίησης που απορρέει από την ελευθέρωση των κεφαλαίων, η τεχνολογική πρόοδος και η άρση των ρυθμιστικών περιορισμών στις χρηματοπιστωτικές αγορές, με τις συνακόλουθες μεταβολές στον ρόλο του κράτους, συνεπάγονται ότι στις ναυτιλιακές βιομηχανίες το κράτος δεν μπορεί πλέον να ενεργεί ως επιχειρηματίας αλλά πρέπει να παρεμβαίνει ως καθοδηγητής, τρίτη πλευρά και ρυθμιστική αρχή[semigr ]

7. υπενθυμίζει ότι η τεχνολογική πρόοδος έχει αλλάξει τις παραγωγικές διαδικασίες, τροποποιώντας τη βιομηχανική αντίληψη που εστιάζεται στη μαζική παραγωγή και στις οικονομίες κλίμακας και μετατοπίζοντας την έμφαση προς την παραγωγή εξειδικευμένου εξοπλισμού για επιμέρους καθήκοντα, ενώ επίσης έχει συντμήσει τον κύκλο ζωής των επενδύσεων και έχει μετασχηματίσει τα παραδοσιακά βιομηχανικά προϊόντα σε δραστηριότητες παροχής υπηρεσιών[semigr ]

8. υποστηρίζει μία δημόσια πολιτική που να ευνοεί τη σύνδεση της πανεπιστημιακής και λοιπής έρευνας με τη βιομηχανική πρακτική, καθώς και την επίσπευση των εμπορικών εφαρμογών της έρευνας στις ναυτιλιακές βιομηχανίες[semigr ]

9. καλεί την Επιτροπή να συμπεριλάβει την εγκατάσταση και αποξήλωση των θαλάσσιων εξεδρών άντλησης πετρελαίου στις τροποποιήσεις της οδηγίας 85/337/ΕΟΚ (( EE L 175 της 5.7.1985, σελ. 40)) σχετικά με την εκτίμηση των επιπτώσεων ορισμένων δημόσιων και ιδιωτικών έργων στο περιβάλλον[semigr ]

10. καλεί την Επιτροπή να καθιερώσει μόνιμη διαδικασία για τον εντοπισμό των νέων αναγκών και των μελλοντικών εμπορικών διεξόδων και, συνακόλουθα, να ενισχύσει όλα τα υπάρχοντα προγράμματα και να οργανώσει κατάλληλη παρακολούθηση ως προς τα αποτελέσματα για τα νέα προγράμματα έρευνας και ανάπτυξης που είναι προσανατολισμένα προς τις δραστηριότητες προηγμένης τεχνολογίας[semigr ]

11. υποστηρίζει τη μέριμνα της Επιτροπής για την ασφάλεια και την προστασία του περιβάλλοντος ως κρίσιμες συνιστώσες της ναυτιλιακής πολιτικής και τονίζει ότι η δέουσα συνεκτίμηση αυτών των πτυχών της ναυτιλιακής βιομηχανικής δραστηριότητας δεν πρέπει να αντιστρατεύεται την επιζήτηση της αποτελεσματικότητας, αλλά να χρησιμοποιείται ως σημαντικό μέσο για τη βελτίωση της ανταγωνιστικότητας της ευρωπαϊκής βιομηχανίας[semigr ]

12. χαιρετίζει την πρόταση της Επιτροπής που θέτει στόχο να εκλείψουν από τα ύδατα της ΕΕ τα σκάφη που δεν συμμορφώνονται προς τους ισχύοντες κανόνες, μέσω μιας αυστηρής εφαρμογής των διεθνών κανόνων για την ασφάλεια και την προστασία του περιβάλλοντος[semigr ] αν εντούτοις εισέλθουν στα κοινοτικά ύδατα τέτοια σκάφη, θα πρέπει να γίνονται δεκτά στους λιμένες, αλλά να τους απαγορεύεται ο απόπλους έως ότου συμμορφωθούν προς τους κανόνες[semigr ]

13. καλεί την Επιτροπή να διερευνήσει τη δυνατότητα για επιμερισμό της ευθύνης μεταξύ πλοιοκτητών και ιδιοκτητών φορτίων πετρελαιοειδών κατά τρόπο που να απαιτεί την ουσιαστικότερη συμμετοχή των ιδιοκτητών του φορτίου στο κόστος που προκαλείται από τις πετρελαιοκηλίδες[semigr ]

14. καλεί την Επιτροπή να παρακολουθεί τις δραστηριότητες των κρατών μελών όσον αφορά τη συμμόρφωση προς την οδηγία 96/39/ΕΚ (( ΕΕ L 195 της 7.8.1996, σελ. 7)) σχετικά με τις ελάχιστες απαιτήσεις για τα σκάφη που εισπλέουν ή εκπλέουν από κοινοτικούς λιμένες και μεταφέρουν επικίνδυνα ή ρυπογόνα φορτία, όπως ορυκτά καύσιμα και ορισμένα χημικά προϊόντα[semigr ]

15. καλεί την Επιτροπή να υποκινήσει, μεταξύ των κυρίως ενδιαφερομένων κρατών μελών, συζητήσεις για την αντικατάσταση των πεπαλαιωμένων δεξαμενοπλοίων με δεξαμενόπλοια υψηλότερων προδιαγραφών όσον αφορά την ασφάλεια[semigr ] ζητεί επίσης να επιδιώξει η Επιτροπή την εν καιρώ έκδοση σύστασης για τα θέματα αυτά, λαμβανομένης υπόψη και της εμπορικής βιωσιμότητας τέτοιων σκαφών[semigr ]

16. καλεί την Επιτροπή να αντιμετωπίσει το ζήτημα του ανθρώπινου κεφαλαίου ως άκρως επείγον, και να ενθαρρύνει μεταξύ των κρατών μελών την άμεση αναβάθμιση των υπαρχόντων και την εγκαινίαση νέων προγραμμάτων κατάρτισης για όλους και ιδίως για τις χαμηλότερες βαθμίδες των ναυτικών επαγγελμάτων, καθώς επίσης την αμοιβαία αναγνώριση των ναυτικών διπλωμάτων και τον αποφασιστικό προσανατολισμό της κατάρτισης προς τη σύγχρονη τεχνολογία, κατά τρόπο ώστε το 1997 να γίνει το έτος μιας επανάστασης του ανθρώπινου κεφαλαίου στις ναυτικές βιομηχανίες[semigr ]

17. ζητεί να αναληφθεί δράση σε σχέση με τα αιτήματα που διατυπώνονται στο ψήφισμιa του tης 18ης Ιουνίου 1996 (( ΕΕ C 198 της 8.7.1996, σελ. 44)) όσονα φορά την ανακοίνωση της Επιτροπής σχετικά με την ακτοπλοΐα, - προοπτικές και προκλήσεις - ώστε να ενθαρρυνθεί η ναυπήγηση σκαφών νέου τύπου και η δημιουργία κατάλληλων μεθόδων μεταφοράς και λιμενικών εγκαταστάσεων[semigr ]

18. ζητεί να αναπτυχθεί η ευρωπαϊκή ναυτιλιακή βιομηχανία και μέσω νέων συστημάτων τεχνικοοργανωτικής υποστήριξης συνδυασμένων μεταφορών, που να ενθαρρύνουν τις συνδέσεις ανάμεσα στις θαλάσσιες μεταφορές και τις χερσαίες ή αεροπορικές μεταφορές[semigr ]

19. καλεί την Επιτροπή να διατυπώσει πρόταση σχετικά με τις προϋποθέσεις και τα χαρακτηριστικά των συστημάτων εκφόρτωσης υγρών αποβλήτων από τα πλοία (χρησιμοποιημένα έλαια, λύματα, ακάθαρτα ύδατα των υδροσυλλεκτών) σε λιμένες ή σε άλλους κατάλληλους παραθαλάσσιους σταθμούς[semigr ]

20. ζητεί να εκπονηθούν και να υλοποιηθούν πιλοτικά σχέδια ακτοπλοϊκών μεταφορών, εφόσον δεν θα προκαλούν στρεβλώσεις του ανταγωνισμού μεταξύ των τρόπων μεταφοράς ή μεταξύ των ακτοπλοϊκών επιχειρήσεων ή των λιμένων όλων των κρατών μελών, και να διαδοθούν ευρέως τα αποτελέσματα των σχεδίων αυτών[semigr ]

21. θεωρεί ότι η Ευρωπαϊκή Ένωση, ως ένας από τους ισχυρότερους εμπορικούς συνασπισμούς στον κόσμο, πρέπει να έχει ανταγωνιστική ναυτιλιακή βιομηχανία, αποτελεσματικούς λιμένες και, στον ναυπηγικό κλάδο, ένα παραγωγικό δυναμικό που να μπορεί να καλύψει τις ανάγκες της και στις αρχές του επόμενου αιώνα[semigr ]

22. τονίζει ότι είναι σημαντικό να προωθηθούν οι ποτάμιες μεταφορές και να συνδυασθούν με άλλες μορφές μεταφορών, με προοπτική τις συνδυασμένες μεταφορές, να συνδεθούν με τα σχέδια διευρωπαϊκών δικτύων και να υποστηριχθούν οι νέες οδοί επικοινωνίας μέσω των Διαρθρωτικών Ταμείων[semigr ] εξαίρει επίσης τη σημασία που δύνανται να προσλάβουν οι ποτάμιες μεταφορές για την ανταγωνιστικότητα της βιομηχανίας και την αντικατάσταση του οδικού δικτύου.

23. καλεί την Επιτροπή, με στόχο την καλύτερη ανταγωνιστικότητα να επιτραπεί στα ναυπηγεία να λαμβάνουν τις ίδιες επιχορηγήσεις με τα μη στρατιωτικά εργοτάξια όταν ανταγωνίζονται για την ανάληψη συμβάσεων στα πλαίσια της ΕΕ[semigr ]

24. υποστηρίζει τις προσπάθειες της Ευρωπαϊκής Ένωσης, και ειδικότερα του Ευρωπαϊκού Κοινοβουλίου, να πείσουν άλλες χώρες να αναλάβουν σημαντικές δεσμεύσεις για την ανεμπόδιστη πρόσβαση στις αγορές των διεθνών θαλάσσιων μεταφορών (φορτία, πρόσβαση στις βοηθητικές και λιμενικές υπηρεσίες) και ζητεί από την Επιτροπή να επεμβαίνει όποτε φαίνεται ότι δεν παρέχεται στις ευρωπαϊκές ναυτιλιακές εταιρείες εύλογη και ισότιμη πρόσβαση στις ευκαιρίες αυτές[semigr ]

25. έχοντας ιδίως υπόψη το διασυνοριακό χαρακτήρα των περισσότερων συστατικών μερών της ναυτιλιακής βιομηχανίας καθώς και τις εξελίξεις σε παγκόσμιο επίπεδο, επιδοκιμάζει τις πρωτοβουλίες που οδηγούν σε συγκέντρωση των δυνάμεων σε ευρωπαϊκό επίπεδο, όπως π.χ. την πρωτοβουλία για την ομάδα παρέμβασης AMRIE και MARIS[semigr ]

26. είναι πεπεισμένο ότι, με την υποστήριξη και στενή συνεργασία όλων των ενδιαφερομένων (πλοιοκτήτες, ναυπηγεία, λιμενικές αρχές, υποκατασκευαστές), η Ευρωπαϊκή Ένωση πρέπει να χαράξει μια νέα ναυτιλιακή πολιτική για τον 21ο αιώνα, η οποία να επιδιώκει την ενίσχυση της ανταγωνιστικότητας ολόκληρου του τομέα στην παγκόσμια αγορά[semigr ]

27. υπογραμμίζει την πρόκληση και την εξαιρετική ευκαιρία που αντιπροσωπεύει η πρόσφατη έγκριση της απόφασης 1692/96/ΕΚ (( ΕΕ L 228 της 9.9.1996, σελ. 1)) σχετικά με κοινοτικές κατευθυντήριες γραμμές για την ανάπτυξη των διευρωπαϊκών δικτύων μεταφορών, μιας απόφασης που μεταξύ των σχεδίων της για ολοκληρωμένα δίκτυα θαλάσσιων μεταφορών περιλαμβάνει τους λιμένες, τις συνδυασμένες μεταφορές, το δίκτυο ναυτιλιακής διαχείρισης και πληροφόρησης και το δίκτυο εντοπισμού και ναυσιπλοΐας[semigr ]

28. καλεί την Επιτροπή να αποσαφηνίσει τους κανόνες ως προς τον βαθμό στον οποίο τα κράτη μέλη και οι τοπικές αρχές μπορούν να στηρίζουν τις λιμενικές υποδομές, προκειμένου να εξασφαλίζεται θεμιτός και επί ίσοις όροις ανταγωνισμός[semigr ]

29. καλεί την Επιτροπή να δρομολογήσει ειδική μελέτη των χρηματοοικονομικών πτυχών της ναυτιλιακής βιομηχανίας, προσδιορίζοντας τις ενδεχόμενες νέες πηγές επενδυτικών κεφαλαίων καθώς και νέους τρόπους κινητοποίησης των υπαρχόντων κεφαλαιακών πόρων[semigr ]

30. αναθέτει στον Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο και στις Βιομηχανίες του Θαλάσσιου Φόρουμ.